**Mauno "Manne" Heinonen** (18. helmikuuta 1911 Lahti, Suomen suuriruhtinaskunta – 2. maaliskuuta 1940 Turkinsaari, Viipurin maalaiskunta) oli suomalainen pesäpalloilija ja koripalloilija.

Heinonen pelasi kaksi pesäpallon Itä–Länsi-ottelua. Lahden Mailaveikkojen suomenmestaruusjoukkueessa Heinonen pelasi vuosina 1930–32.

Koripallossa Heinonen kuului historialliseen joukkueeseen, joka Suomesta ensimmäisen kerran osallistui EM-kilpailuihin Liettuan Kaunasissa 1939. Heinonen pelasi kaikissa Suomen seitsemässä ottelussa.

### Koulutus ja yksityiselämä

Heinonen syntyi maalarimestari Hugo Heinosen (1884–1931) ja vaimonsa Sievän o.s. Heikkilä (1883–1963) toiseksi lapseksi; isoveli oli taidemaalari Aarre Heinonen (1906–2003) ja pikkuveli palohälytysmestari, sittemmin kamreeri Tauno Heinonen (1920–2002). Mauno Heinonen kirjoitti ylioppilaaksi vuonna 1932 ja valmistui voimistelunopettajaksi neljä vuotta myöhemmin. Vuonna 1937 hän kirjoittautui Helsingin yliopiston historiallis-kielitieteelliseen osastoon. Heinonen toimi opettajana Lahdessa ja Helsingissä ennen siirtymistään vuonna 1938 Helsingin kaupungin kiinteistötoimiston palvelukseen halli- ja torikaupan valvojaksi. Heinonen oli naimisissa Anitra Karton kanssa vuodesta 1938 aina kuolemaansa, vuoteen 1940 asti. Urheilun ohella Heinonen soitti viulua Helsingin yliopiston Hämäläis-osakunnan orkesterissa.

### Kaatuminen talvisodassa

Reservin luutnantti Heinonen palveli Jalkaväkirykmentti 11:ssä eli niin kutsutussa Ässä-rykmentissä. Heinonen kaatui takaraivoon osuneesta kranaatista puolustustaisteluissa maaliskuun toisen päivän aamuna. Myöhemmin samana päivänä kaatui tunnettu suomalainen miekkailija Hille Kaisla, joka oli Heinosen tavoin Ässä-rykmentin sotilas. Kaisla ja Heinonen johtivat kaatuessaan vierekkäisiä joukkueita. Heinonen on haudattu Helsingin Hietaniemen hautausmaalle.

Saavutukset
-----------

### Pesäpallo

#### Pelaajana

* 3 SM-kultaa: 1930, 1931, 1932
* 1 SM-hopea: 1933
* 3 SM-pronssia: 1934, 1936, 1938
* 5 Itä-Länsi-ottelua: 1933, 1934, 1936, 1938, 1939

#### Pesäpallotuomarina

* Miesten Itä-Länsi-tuomari: 1935

Lähteet
-------

* Koripallon maajoukkueprofiili (Arkistoitu – Internet Archive) Suomen Koripalloliitto
* Rantala, Risto; Siukonen, Markku; & Tukiainen, Seppo (toim.): *Urheilumme kasvot 3*, s. 1129. Oy Scandia Kirjat Ab.
* Profiili[vanhentunut linkki] fiba.com (englanniksi)

### Viitteet

1. 1 2 3
2. ↑
3. ↑  Kari Kukkanen ja Elo Tuisku-Heikkilä: *Tuisku-Camenæus: sukukirja 4*. [Helsinki]: Tuisku-Camenæus[-]sukuseura, 1993. ISBN 952-90-4775-4. Sivut 92–93
4. ↑  *Helsingin kaupungin kunnalliskalenteri. 15 (1939)*. [Helsinki]: Helsingin kaupungin tilastotoimiston julkaisema, 1939. Sivu 29
5. ↑  Antti O. Arponen, Markku Kasila ja Vesa-Matti Peltola: *He antoivat kaikkensa: viime sodissa menehtyneet suomalaiset mestariurheilijat*. Helsingissä: Auditorium, 2014. ISBN 978-952-7043-03-5 (sidottu). Sivu 122
6. ↑  Antti O. Arponen, Markku Kasila ja Vesa-Matti Peltola: *He antoivat kaikkensa: viime sodissa menehtyneet suomalaiset mestariurheilijat*. Helsingissä: Auditorium, 2014. ISBN 978-952-7043-03-5 (sidottu). Sivu 123
7. 1 2 3  Pesäpallon SM-mitalistit Pesäpalloliitto.  Arkistoitu 2.7.2018. Viitattu 14.4.2018.
8. ↑  Itä-Länsi-pelaajat joukkueittain, miehet Rasilainen, Matti. Viitattu 22.4.2018.
9. ↑  Itä-Länsi-tuomari 1932-2017 Jouni Ojala. Viitattu 31.3.2018.

Suomen joukkue – Koripallon EM-kilpailut 1939
3 Salminen |
4 Ihalainen |
5 Törrönen |
6 Saurala |
7 Valtonen |
8 Vuollekoski |
9 Sarkkula |
10 Heinonen |
11 Lindén |
12 Marmo |
13 Suurna |
Valmentaja Suurna